Vydavateľstvo Elist

www.elist.sk

Vladimíra Pekárová

ALBUM
MALIČKÝCH (ukážka)

deťom v nás aj vedľa nás...

Autor: © Vladimíra Pekárová

Kontakt na autora:

janpekar51@gmail.com, jazykové korektúry

Obálka: © JD – art

Vydavateľstvo: © Elist

www.elist.sk

Rok vydania: 2017

Všetky práva vyhradené. Nijaká časť tejto knihy nesmie byť reprodukovaná, uchovávaná v rešeršných systémoch alebo prenášaná akýmkoľvek spôsobom vrátane elektronického, mechanického, fotografického či iného záznamu bez predchádzajúceho písomného súhlasu autora, respektíve vydavateľa.

ISBN: 978-80-89861-53-8

Balkón

Nechce sa vám za nič von ísť

ani vnútri byť?

Dám vám radu užitočnú,

ako to riešiť.

Rozlúčte sa so známymi

stenami domku.

Hop na balkón – budete tam

vnútri i vonku!

Bábika

Ráno kŕmim, umývam ju,

spievam jej haja –

musí nabrať sily, pokiaľ

pôjdem spinkať ja.

Na polici potom hľadí

na mňa z kútika –

pozor na mňa v noci dáva

moja bábika.

Bubon

Tenučkými rukami si

po brušku búcha:

Keby som tak mohol schudnúť,

čo i len trocha!

Pri toľkom trápení márnom

zvuky vydáva,

v kapele on hrá na čele,

tempo udáva.

Cukrová vata

Na špajli oblak ružový

zubami trhám.

Hlávka mi pláva v oblaku,

už ho všade mám!

Som ako oblak ružový,

volám na ratu:

Nech sa ľúbi, len si berte

cukrovú vatu!

Červík

To je ale jabĺčatko!

Celučké ho zjem!

Už som dlho nepapala

toto ovocie.

Zúbkami po ňom dokola

robím seky-sek.

Zrazu hlávka malá z neho:

Nechaj môj domček!